નોટબંધી એ મૂળભૂત રીતે દૂરગામી પ્રભાવ ઉત્પન્ન કરનારો નિર્ણય છે અને એટલે તેને ડિઝાસ્ટર કે આર્થિક હોનારતમાં ખપાવી દેવાથી દૂર રહેવું જોઇએ. જો એવું હોત તો આવી કહેવાતી હોનારતે સર્જેલી ખાનાખરાબીમાં સમગ્ર દેશ સબડતો હોત. પણ એવું બન્યું નથી. અને એક વર્ષના અંતે પરિસ્થિતિ મહદઅંશે સામાન્ય છે. સરકારના નિર્ણયનો રાજકીય રીતે વિરોધ કરનારા લોકોના માપદંડ ભિન્ન હોય છે. તેઓ લોકોની આંખે કાળા રંગના ચશ્મા પહેરાવીને લોકોને અંધકારનો અહેસાસ કરાવવા તત્પર હોય છે. નોટબંધીથી ત્રાસવાદમાં ઓટ આવી નથી એવું કહેવું એ લોકોને ભ્રમિત કરવા જેવું છે. સરહદ પારથી આવતી નકલી નોટોનો પ્રવાહ અટકી ગયો છે. ત્રાસવાદી સંગઠનો પૈસા માટે કાશ્મીરમાં બેન્ક લૂંટવા મજબૂર બન્યા એ આપણે લક્ષમાં લેતા નથી. નોટબંધીના અમલીકરણના સ્તરે કેટલીક ક્ષતિઓ હતી એ સ્વીકારવું રહ્યું. બેન્કિગ ક્ષેત્રની ભૂમિકા નોટબંધીમાં અત્યંત મહત્ત્વની હોય એ સ્વાભાવિક છે.